
MAGNETOGRAMSKI ZAPIS PO ZVOČNEM POSNETKU 5. IZREDNE SEJE MESTNEGA SVETA MESTNE OBČINE LJUBLJANA, 

ki je potekala v ponedeljek, 1. junija 2026 s pričetkom po 4. izredni seji, v Veliki sejni dvorani Mestne hiše, na Mestnem trgu 1, v Ljubljani.

GOSPOD ZORAN JANKOVIĆ
Dober večer, spoštovane svetnice in svetniki. Predlagam, da začnemo s 5. izredno sejo Mestnega sveta mestne občine. Na seji je navzočih 42 svetnic in svetnikov. S svojo odsotnost je opravičil g. Žibert. Smo sklepčni, lahko začnemo z delom. Še vedno prosim, da izključite telefone, da ne motimo. Dnevni red 5. izredne seje ste prejeli s sklicem seje. O dnevnem redu izredne seje Mestni svet, skladno s 57. členom poslovnika Mestnega sveta MOL-a, ne razpravlja in ne glasuje. Gradivo za to točko ste prejeli s sklicem seje, prejeli ste tudi poročilo Statutarno pravne komisije. Prosim g. Polono Zupan Klopčič za uvodno obrazložitev. Pa preden začneš, Polona, jaz bi se res rad v imenu vseh zahvalil celotni ekipi, z g. Bregarjem na čelu, da so v tako kratkem času pripravili vse. Tako da iskrene čestitke, hvala lepa in si res zaslužite aplavz. 

----------------------------------------------------------------------------------------------------aplavz v dvorani

GOSPA POLONA ZUPAN KLOPČIČ
Spoštovani, še enkrat pred vami, tokrat z razpisom referenduma. Prej smo govorili, pri prejšnji točki, da s sklepom ne vplivamo na referendum. In zdaj je pred vami pač dokaz. Prišla je zahteva za razpis referenduma. Pred vami je Sklep o razpisu naknadnega referenduma o Odloku o spremembah in dopolnitvah Odloka o urejanju prometa v Mestni občini Ljubljana. Pravna podlaga sta 46. in 47. člen Zakona o lokalni samoupravi in 68. do 73. člen statuta. Sklep o razpisu referenduma ima obvezne sestavine. V prvem členu je naveden petodstotni kvorum zbiranja podpisov. 11.369 je bila meja, koliko podpisov je moralo biti zbranih. Zbrali so 14.051 podpisov, tako da je pogoj izpolnjen. Referendumsko vprašanje, ki so ga postavili, se glasi: »Ali ste za to, da se uveljavi 4. člen Odloka o spremembah in dopolnitvah Odloka o urejanju prometa v Mestni občini Ljubljana, ki uvaja ureditev parkiranja v območjih sosesk (15.a, 15.b in 15.c), ki ga je Mestni svet Mestne občine Ljubljana sprejel na seji 23. 3. 2026.« V 3. členu sledi dan razpisa, kdaj začnejo volilna opravila. To smo določili na 11. junij 2026. In v četrtem členu je določeno, kje poteka glasovanje. Glasovanje je za celo Mestno občino Ljubljana in bo v nedeljo, 12. julija 2026. Sklep se objavi v Uradnem listu Republike Slovenije. In to bi bilo tudi vse. Stroški referenduma so ocenjeni na predvidoma milijon evrov, tako kot je že prej povedal župan. Predstavniki iniciative pa imajo možnost zahtevo še umakniti, dokler se ne sprožijo vsi postopki, se pravi volilnih opravil in vsega. Tako da to bi bilo vse. Hvala. Prosim za sprejem. 

GOSPOD ZORAN JANKOVIĆ
Hvala lepa. Gospod Sedmak, stališče Statutarno pravne komisije. 

GOSPOD MARJAN SEDMAK
Ja, hvala za besedo. Ob obravnavi predloga Sklepa o razpisu naknadnega referenduma o Odloku o spremembah in dopolnitvah Odloka o urejanju prometa v Mestni občini Ljubljana je komisija sprejela naslednji sklep: Statutarno pravna komisija v zvezi s predlogom Sklepa o razpisu naknadnega referenduma o Odloku o spremembah in dopolnitvah Odloka o urejanju prometa v Mestni občini Ljubljana nima pripomb pravne narave. In sicer je bil sklep sprejet s petimi glasovi ob petih navzočih članih komisije. Hvala. 

GOSPOD ZORAN JANKOVIĆ
Hvala lepa. razprava. Gospod Primc.

GOSPOD ALEŠ PRIMC
Jaz ugotavljam, da je 2. člen sklepa neskladen s statutom. In sicer na referendum gre Odlok o spremembah in dopolnitvah Odloka o urejanju prometa v Mestni občini Ljubljana. To, kaj uvaja, kaj ne uvaja, se ne piše v, kaj uvaja, kaj ne uvaja, se ne piše v referendumsko vprašanje. Referendumsko vprašanje se vedno na naknadnem zakonodajnem referendumu glasi zgolj: Ali ste za to, da se uveljavi ta in ta zakon, ta in ta odlok, ki ga je sprejel Državni zbor, v našem primeru pa Mestni svet Mestne občine Ljubljana? Tako da je referendumsko vprašanje neustrezno definirano. 

GOSPOD ZORAN JANKOVIĆ
Lahko Polona pove, pojasni. Ampak spet je gospod Primc, ki nas uči od vsega prava, kar pravim, da ni res. Polona, izvoli.

GOSPA POLONA ZUPAN KLOPČIČ
Spoštovani, zdaj pri referendumskem vprašanju se smiselno uporablja Zakon o referendumu in iniciativi. In se pravi, smiselno se upošteva vprašanje, ki ga da predlagatelj. Mi nimamo možnosti posegati v referendumsko vprašanje, ker je to stvar predlagatelja. V kolikor bi mi vprašanje spremenili, bi ga morali pozvati, naj ga oblikuje na določen način, in bi ga pač moral preoblikovati. Tako pa je bilo vprašanje postavljeno, ker zahteva je, da mora biti vprašanje jasno, razumljivo, postavljeno tako, da se glasuje za ali proti. In to vprašanje je pač vsebovalo vse značilnosti, da je lahko bilo uveljavljeno kot referendumsko vprašanje. 

GOSPOD ZORAN JANKOVIĆ
Hvala lepa. Gospa Honzak. 

GOSPA URŠKA HONZAK
Hvala za besedo. To vse bi lahko naredili par ur nazaj, če bi pač župan in še kdo poslušal to, kar pravimo mestni svetniki. Pa, kar je povedalo več kot 14.000 volivk in volivcev v Ljubljani. Jaz sem vesela, da bomo zdaj končno razpisali ta referendum in upam, da se ga bo tudi udeležilo čim več ljudi. Hvala. 

GOSPOD ZORAN JANKOVIĆ
Jaz bom repliciral, gospa Honzak, da bo zelo jasno. Delamo po zakonodaji, ekipa je najboljša, prej ste ji ploskali. Ni se dalo prej narediti. Ko so oddali temu, oddali so mapo in sprejemna pisarna je to mapo poslala gor. Ni bilo povedano, da je to to. Drugače bi že prej vedeli. Tako da lepo, da ste se spet oglasili, saj drugače ne pričakujem, je tako. Ampak tudi jaz upam, da se bo čim več ljudi oglasilo na referendumu. Da preverimo, kaj delamo. Stane nas pač milijon. Niste imeli, ne vi ne jaz vpliva na to. Sem že povedal v štartu, ko ste bili tako polni besed, da enostavno gospodar postopka referenduma je g. Fajs in civilna iniciativa Štepanjsko naselje. In ne ostali, ki so dejali: »Ali so vedeli ali niso vedeli?« Nepomembno. Zbrali so dovolj podpisov. Plačali bomo milijon evrov, 1.500 ljudi mora delati. In zato smo danes tudi to sejo nadaljevali, da enostavno dobi kolega Bregar z ekipo čas, da začne zbirati ekipe. In g. Striković, izvolite. 

GOSPOD DENIS STRIKOVIĆ
Spoštovani, zelo na hitro. Upam, da se do 11. junija zmenite o neki ... 

GOSPOD ZORAN JANKOVIĆ
Julija? 


GOSPOD DENIS STRIKOVIĆ
Junija, ja. Zmenite za nek mehanizem in da bo to uspešno in v korist vseh občanov. V nasprotnem bo pa ta širša razprava na referendumu. Hvala. 

GOSPOD ZORAN JANKOVIĆ
Jaz predlagam, da se kar zmenite s g. Fajsom. Mi se dobimo z njim v sredo. V sredo ob 18. uri. In to je vaša zadeva. Jaz se več ... Veste, zdaj pa čisto direktno. Tako ste uživali, da se bojim referenduma. Ne bojim se. Pa celo mi je prav. In jaz zdaj, ko smo se zmenili, pravim, predhodna razprava je bila dobra. Tudi glasovanje je bilo 27:0. 27 za sklep, da smo umaknili, nič proti. In zdaj v bistvu gremo na ta referendum brez kakšnih posebnih ... On je edini, ki lahko umakne. Vaša stvar. Pa bom tudi vas malo provociral. Ker imate nanj vpliv, jaz ga nimam. Jaz sem ga videl takrat, čeprav sem ga vabil trikrat na sestanek, uradno, imamo dokumente, ni prišel, z njim se zmenite. Drugače pač enostavno, bomo rekli, seveda je referendum, stane milijon evrov, toliko ljudi bo ostalo v Ljubljani. Najeti moramo vse šole, prostore, kjer so pač običajni referendumi. In to bomo naredili. Pri nas ... Ne rabite mene gledati. Ti ljudje so bili tu pred mano. In kot se je videlo, to speljati v eni uri, s tem, da imamo Statutarno pravno komisijo, da imamo vse preglede, ki so nujni, da to velja, smo naredili. Tako, da jim jaz čestitam. Ali se bo odločil, ali se ne bo odločil, ni pomembno. Meni kar bo rekel, jaz bom tam v sredo z njim sedel. Ampak od tistih njegovih 15 zahtev, zdaj povem, pred vsemi vami, jih je tam 12 ali 13 nezakonitih. Vrnite nam denar. Ja, lepo vas prosim. Ustavite gradnjo, zrušite objekt. To je zgodba brez veze. Mi smo rekli, da lahko govorimo absolutno o kontaktih. In imamo kontakte s četrtno skupnostjo, se z njimi poveže. Imamo res dobre kontakte z vsemi četrtnimi skupnostmi. Absolutno smo rekli, da bomo preverili to možnost uporabe igrišča izven tistih ur. Ampak to, da nekdo zdaj pride in reče: »Imate gradbeno dovoljenje? Imate obe zgrajeni na 80 %, otvoritev bo avgusta. Ustavite gradnjo.« Kaj hočete, da podpišem, da grem kar sam nekam? Ni govora. To je moj odgovor danes, da si ne bo kdo upal, da se bo se tam zgodilo. Na nezakonitih točkah, tistih, ki jih ni možno realizirati, pač odgovor bo ne. V sredo. Se pa dobimo z njimi, absolutno. 

GOSPOD ALEŠ PRIMC
Postopkovno. 

GOSPOD ZORAN JANKOVIĆ
Pa daj nehaj tam. Izvolite, g. Primc, postopkovno. Samo da slišim, kaj bo postopkovno. 

GOSPOD ALEŠ PRIMC
Hvala lepa za besedo. Še enkrat. Postopkovno opozarjam, da je napačno definirano vprašanje referendumsko kot druga točka sklepa. In sicer 16.c člen zakona natančno določa: Pobuda in zahteva vsebujeta referendumsko vprašanje, ki se glasi: »Ali ste za to, da se uveljavi zakon, v našem primeru pa odlok, navesti v oklepaju naslov zakona, ki ga je sprejel Državni zbor, v našem primeru pa Mestni svet?« Še enkrat povem: Če boste izglasovali tak odlok, bo tak odlok nezakonit. 

GOSPOD ZORAN JANKOVIĆ
Jaz predlagam, da mi g. Primcu damo pooblastila za vse. Za izvedbo, za zakone, za to, ker obvlada vse v nulo. Ga. Polona bo prebrala člen tak in tega ne bom dal. Mi bomo šli na glasovanje zdaj o. 

GOSPA POLONA ZUPAN KLOPČIČ
Tako kot sem že prej povedala, se zakon o referendumu uporablja smiselno. Pri nas imamo statut in 71. člen v prvem odstavku piše, citiram: »Pobuda volivcem za vložitev zahteve za razpis referenduma o splošnem aktu MOL ali njegovih posameznih določbah mora vsebovati že oblikovano zahtevo za razpis referenduma. Zahteva mora vsebovati jasno izraženo vprašanje, ki naj bo predmet referenduma, in obrazložitev.« Točno to je pobudnik dal in zadošča našemu statutu. Zakon je lahko tudi strožji, rigorozen, ampak ne smejo pravila zakona omejevati referenduma na občinski ravni. Občinski referendum se lahko razpiše z določili statuta in je lahko milejši. V tem primeru je naš statut milejši. In upošteva jasno izraženo vprašanje, neformalistično izraženo, tako kot je za Državni zbor. Samo ta razlika je. 

GOSPOD ZORAN JANKOVIĆ
Zdaj jaz predlagam zaradi varnosti, da najprej mestni svet zavrne pobudo g. Primca. Navzočnost smo ugotovili. 

Glasujemo o predlogu g. Primca, ki trdi ... Glasujemo ... Postopkovno gremo, ne? Glasujemo o tem, da predlog g. Primca, ki trdi, da 2. člen ni pravi, zavrnemo, glede na to, kar je prebrano iz našega statuta. Postopkovno glasovanje-- 

-----------------------------------------------------KONEC POSNETKA ŠT. T017-20260601-211053

GOSPOD ZORAN JANKOVIĆ
--teče, lepo prosim. Da zavrnemo gospoda Primca, ki trdi, da 2. člen ni v skladu z zakonom in glede na obrazložitev naše kolegice, predlagam, da ga zavrnemo. 

Rezultat glasovanja je, zaključujem: 
29 PROTI,
1 ZA.
Je zavrnjen. 

In zdaj gremo pa na glasovanje. Ni več razprave. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o razpisu naknadnega referenduma o Odloku o spremembah in dopolnitvah Odloka o urejanju prometa v Mestni občini Ljubljana.

Prosim za vaš glas. Gospod Primc bi glasoval lahko proti, ker ste povedali, da je to narobe, ampak...
40 ZA,
0 PROTI. 

GOSPOD ZORAN JANKOVIĆ
Čestitam, hvala lepa vsem za potrpljenje, da ste prišli. Zaključujem to točko in zdaj grem pa res domov. Tako, da če se kdo pelje na Rudnik, lahko gre z mano. Hvala lepa, srečno. 

-----------------------------------------------------------KONEC POSNETKA ŠT. T018-20260601-214055

